b'\n_START_ARTICLE_\nBujukanis\n_START_PARAGRAPH_\nBujukanis (rumun. Buiucani), Bujukanio sektorius\xc2\xa0\xe2\x80\x93 \xc5\xa1iaur\xc4\x97s vakarinis Ki\xc5\xa1iniovo municipijaus sektorius tarp Kalia E\xc5\xa1iloro (buvusios Kuiby\xc5\xa1evo) gatv\xc4\x97s, Valia Moriloro (rumun. Valea Morilor) parko ir Balkan\xc5\xb3 plento. Pavadinimas kil\xc4\x99s i\xc5\xa1 \xc5\xa1ioje vietov\xc4\x97je buvusio kaimo pavadinimo.\n_START_SECTION_\nIstorija\n_START_PARAGRAPH_\nBujukanis \xc5\xbeinomas nuo XV a. antros pus\xc4\x97s. XVI a. pabaigoje\xc2\xa0\xe2\x80\x93 XVII a. prad\xc5\xbeioje Bujukanio kaimas buvo reze\xc5\xa1i\xc5\xb3 valdos, v\xc4\x97liau\xc2\xa0\xe2\x80\x93 bojarino D. Paleologo._NEWLINE_1608\xc2\xa0m. dovanojimo ra\xc5\xa1te gospodaris Konstantinas Movila paskyr\xc4\x97 Chodoro ir Paraskos palikuonims Bujukanio kaim\xc4\x85, esant\xc4\xaf Lapu\xc5\xa1nos kra\xc5\xa1te ant Biko up\xc4\x97s, su vieta prie up\xc4\x97s tvenkiniui ir mal\xc5\xabnui. Pagal 1610\xc2\xa0m. gruod\xc5\xbeio 18 d. ra\xc5\xa1t\xc4\x85 Dumitrakei Kiricei atiteko dvi Bujukanio dalys, kurias jam pardav\xc4\x97 keli savininkai, vienas kuri\xc5\xb3 buvo Andronikas Ra\xc5\xa1ka, Dregelu\xc5\xa1io s\xc5\xabnus, Nastios Bujuk an\xc5\xabkas. \xc5\xa0is ra\xc5\xa1tas paliudija, kad kaimo pavadinimas kilo i\xc5\xa1 pavard\xc4\x97s Bujuk (rumun. Buiuc)._NEWLINE_Nuo ma\xc5\xbedaug 1620\xc2\xa0m. Bujukanis\xc2\xa0\xe2\x80\x93 Jas\xc5\xb3 vienuolyno Galatos nuosavyb\xc4\x97._NEWLINE_Vietiniai gyventojai tuo metu daugiausia gyveno i\xc5\xa1 \xc5\xbeemdirbyst\xc4\x97s. Kaime gyveno ir kalviai, dailid\xc4\x97s, kubiliai, kailiadirbiai, \xc5\xa1ik\xc5\xa1niai._NEWLINE_Nuo 1830\xc2\xa0m. Bujukanis \xc4\x97m\xc4\x97 darytis Ki\xc5\xa1iniovo priemies\xc4\x8diu._NEWLINE_Po Antrojo pasaulinio karo Bujukanio teritorij\xc4\x85 imta aktyviai u\xc5\xbestatyti, prad\xc5\xbeioje vieno-dviej\xc5\xb3 auk\xc5\xa1t\xc5\xb3 namais, o nuo ma\xc5\xbedaug 1960\xc2\xa0m.\xc2\xa0\xe2\x80\x93 daugiaauk\xc5\xa1\xc4\x8diais pastatais._NEWLINE_Dabar Bujukanyje vyrauja 5, 9 ir 16 auk\xc5\xa1t\xc5\xb3 pastatai. Sektoriuje yra tarptautinis parod\xc5\xb3 centras Moldekspo,pedagoginis Jonos Kriang\xc4\x97s vardo universitetas, kino teatras \xe2\x80\x9eFlakera\xe2\x80\x9c, Valia Moriloro, Alunelulo ir Dendrarijaus parkai.'